KLASA: UP/I-034-02/24-01/110

URBROJ: 711-02-02/05-2025-06

Zagreb, 20. veljače 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice Karoline Vidović Krišto, OIB:** **………………, zastupnice u Hrvatskom saboru do** **16. svibnja 2024.,** na 72. sjednici održanoj 20. veljače 2025., donosi sljedeću

 **ODLUKU**

1. **Propustom podnošenja imovinske kartice** **u roku od 30 dana po prestanku obnašanja dužnosti zastupnice u Hrvatskom saboru, obveznica Karolina Vidović Krišto počinila je povredu članka 10. stavka 2. ZSSI-a.**
2. **Za povredu iz točke I. ove izreke, obveznici Karolini Vidović Krišto izriče se opomena.**

Obrazloženje

Povjerenstvo je utvrdilo da obveznica Karolina Vidović Krišto, zastupnica u Hrvatskom saboru do 16. svibnja 2024., nije u roku od 30 dana po prestanku obnašanja navedene dužnosti podnijela imovinsku karticu slijedom čega je protiv navedene obveznice otvoren predmet KLASA: UP/I-034-02/24-01/110 zbog moguće povrede odredbe ZSSI-a o imovinskoj kartici.

U tijeku postupka izvršen je uvid u službenu bilješku od 24. rujna 2024., Registar obveznika, Registar imovinskih kartica te očitovanje obveznice od 30. prosinca 2024.

Povjerenstvo je odlukom od 20. studenoga 2024. u odnosu na obveznicu Karolinu Vidović Krišto, zastupnicu u Hrvatskom saboru do 16. svibnja 2024., utvrdilo postojanje pretpostavki za pokretanje postupka vezano za moguću povredu odredbe članka 10. stavka 2. ZSSI-a, kojom je propisano da su obveznici dužni podnijeti imovinsku karticu u roku od 30 dana po prestanku obnašanja dužnosti.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznicu dopisom od 20. studenoga 2024. KLASA: UP/I-034-02/24-01/110, URBROJ: 711-02-02/05-2024-03, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznice zatražilo očitovanje.

Obveznica se na obavijest očitovala dopisom zaprimljenim u Povjerenstvu 30. prosinca 2024. u kojem je navela da u potpunosti odbacuje dopis Povjerenstva te najenergičnije osuđuje represivnu najavu, koja je protuustavna i protuzakonita te činjenično netočna. Obveznica u nastavku navodi da Ustav Republike Hrvatske nedvojbeno određuje jednakost pred zakonom svih građana te propisuje slobodu političkog djelovanja kao i obvezu da je svatko dužan držati se Ustava. Također navodi da je u člancima 1. i 2. ZSSI-a definirano područje djelovanja Povjerenstva – „spriječiti da privatni interes bude ispred javnog interesa“ što znači da netko koristi javnu funkciju kako bi se protuzakonito obogatio te time nanio štetu građanima Republike Hrvatske ili navedene protupravnosti omogućio svojim bližnjima. Obveznica ističe da se radi opstrukcije provedbe ZSSI-a donosi bezbroj besmislenih, administrativnih odredbi, kako bi maltretirali osobe kao što je obveznica koja se sustavno bori protiv korupcije i bezakonja, a kako bi se prikrivala opća korupcija koja je u Hrvatskoj nepodnošljiva. U nastavku ističe da je u svojoj prijavi, koju je podnijela u skladu sa Zakonom, navela kako se njena imovina tijekom saborskog mandata uopće nije promijenila sukladno čemu smatra da je prijavljivati da nije bilo promjene potpuno besmisleno i bespredmetno te napominje da je inzistiranje da se gomilaju papiri i vratolomije s izvješćima o imovini sadržajno maltretiranje onih koji ne zlorabe svoju funkciju za privatne interese. U nastavku je obveznica istaknula okolnosti vezane uz postupanje pojedinih drugih obveznika ZSSI-a ističući kako iste nisu istražene ili Povjerenstvu ne pričinjavaju problem.

Uvidom u Registar obveznika, koji ustrojava i vodi Povjerenstvo, utvrđeno je da je obveznica Karolina Vidović Krišto do 16. svibnja 2024. obnašala dužnost zastupnice u Hrvatskom saboru.

S obzirom na navedeno, a sukladno članku 3. stavku 1. točki 3. ZSSI-a, imenovana je u obvezi postupati sukladno odredbama ZSSI-a kao obveznica u smislu istoga Zakona.

Uvidom u Registar imovinskih kartica Povjerenstvo je utvrdilo da obveznica nije podnijela imovinsku karticu u roku od 30 dana od po prestanku obnašanja dužnosti već je istu podnijela 1. listopada 2024.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznica Karolina Vidović Krišto, zastupnica u Hrvatskom saboru do 16. svibnja 2024., propustila podnijeti imovinsku karticu Povjerenstvu u roku od 30 dana po prestanku obnašanja dužnosti, već je istu podnijela 1. listopada 2024., a kojim propustom je povrijedila odredbu članka 10. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obveznici koja po prvi put podnosi imovinsku karticu, potom da se radi o obveznici protiv koje Povjerenstvo ranije nije donijelo odluku kojom bi bila utvrđena povreda odredbi ZSSI-a te uzimajući u obzir da je obveznica podnijela imovinsku karticu po prestanku obnašanja dužnosti 1. listopada 2024. kao i da se na utvrđenja obavijesti o pokretanju postupka u ovoj pravnoj stvari očitovala, Povjerenstvo je utvrdilo primjerenim obveznici za povredu odredbe članka 10. stavka 2. ZSSI-a izreći opomenu.

Sukladno svemu navedenom, Povjerenstvo je donijelo odluku kao u izreci ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Karolina Vidović Krišto, osobnom dostavom

2. Objava na mrežnim stranicama Povjerenstva nakon uredne dostave obveznici

3. Pismohrana